Verdictul lui Costel Orac după ce Dinamo a fost pedepsită de Comisia de Disciplină: "Stadionul ar fi fost plin"
Dinamo și UTA Arad au primit sancțiuni drastice după incidentele de la meciul direct, care s-a petrecut în ultima etapă a sezonului regulat. Suporterii celor două echipe s-au luat la bătaie în afara stadionului, precum și pe teren.
Drept urmare, Comisia de Disciplină a decis ca Dinamo și UTA Arad să joace patru meciuri de pe teren propriu fără prezența spectatorilor. De asemenea, cluburile vor plăti o amendă în valoare de 100.000 de lei.
Fosta legendă a lui Dinamo, Costel Orac, a vorbit despre acest subiect și a spus că jucătorii echipei vor avea de suferit din această cauză. Totodată, Orac a subliniat că va fi și mai dificil pentru formația bucureșteană să se salveze de la retrogradare.
"În mod cert această decizie va afecta prestațiile echipei. Toți știm că suporterii au fost tot timpul alături de echipă, mai ales în ultima perioadă. Am aflat și eu decizia FRF. Din păcate, asta e situația, ăsta e regulamentul. Sigur că ținem cont de situația din clasament, de faptul că echipa are nevoie de puncte, de victorii, pentru a încerca să evite retrogradarea.
Ca până acum, sunt convins că dacă nu ar fi această decizie, stadionul ar fi fost plin. În același timp, sper din tot sufletul ca acest lucru să îi mobilizeze pe jucători. Au dovedit că atunci când sunt concentrați pot scoate rezultate pozitive.
Cred că ar fi fost foarte dificil (n.r. ca cei din conducere să ia măsuri împotriva suporterilor). Cu toții știm care a fost aportul suporterilor în ultimii ani. Cei care conduc destinele clubului la ora actuală sunt noi în fenomen și era foarte greu să fie luate niște măsuri drastice. Suporterii aveau un aport foarte important, dar ținând cont că au demonstrat că sunt la un nivel bun, sper că vor găsi resursele necesare pentru a continua evoluțiile bune", a spus Costel Orac la Digi Sport.